Russerne har sagt 'dasvidania' - farvel - til Danmark. I hvert fald dem, der var ombord på det store skib, der siden mandag har opholdt sig i farvandet mellem Skagen og Ålbæk, seks sømil ud for kysten. - Det er her til formiddag afsejlet og er nu ved at forlade Kattegat og sejle væk fra Danmark, udtaler Forsvarskommandoen til TV2 Nord. De vil dog ikke kommentere på, hvad det russiske skib har lavet tæt på den danske kyst. Eller hvor længe skibet har ligget for anker. Det er ikke mere end et par måneder siden, at flere russiske skibe skabte røre, da de lå stille mellem Frederikshavn og Læsø. Dengang blev mystikken ikke mindre af, at der blev målt fire usædvanlige rystelser ved Læsø samtidig med, at de russiske skibe huserede i det nordjyske. Slukkede for overvågning Det russiske fartøj, som senest er set i internationalt farvand ud for den nordjyske bugt, har slukket for det overvågningssystem, der gør, at man kan spore den på forskellige søfartstjenester. Det er ikke unormalt, at russiske skibe befinder sig i internationalt farvand. Men Forsvaret har ekstra fokus på dem på grund af situationen i Europa og ikke mindst invasionen af Ukraine. I virkeligheden kan Forsvaret ikke gøre meget andet, så længe russerne ikke sejler ind i dansk farvand. Det forklarede militæranalytiker ved Forsvarsakademiet, Anders Puck Nielsen, til TV2 Nord i oktober . Han mener, at der en god forklaring på, at de russiske skibe lige nu opholder sig i den nordjyske bugt. - Det er ret normalt, da der nord for Læsø er et 'indhak' i territorialfarvandet, som russerne bruger som ankringsplads. Så de kan ligge der uden at skulle spørge om lov, siger han.

Opsummering:
Det russiske fartøj, der i flere dage har ligget for anker ud for den nordjyske kyst, er nu sejlet videre.